
Élet az actio pupolaris után - Az alapvető jogok biztosa, mint a legerőteljesebb hang a kórusban

Rezümé
Kutatásunk célja annak vizsgálata, hogy az actio popularis eltörlése, valamint az ezzel összefüggésben megerősödő ombudsmani indítványozás mennyiben érintette az egyéni alapjogvédelem lehetőségeit.
Dolgozatunkban a nemzetközi kitekintésre is hangsúlyt fektetünk, részben az ombudsmani rendszer skandináv gyökereire, részben pedig az egyes normakontroll típusokra tekintettel.
Az Alkotmánybírósághoz fordulás lehetősége racionalizálásra szorult. A testület túl terhelését orvosolni kellett, ennek az egyik eszköze a bárki általi beadványozás megszüntetése volt. Mindezek ellenére az actio popularis eltörlésével nem történt számottevő visszaesés a jogérvényesítés terén, köszönhetően annak, hogy az alapvető jogok biztosa az absztrakt utólagos normakontroll-indítványozók közé került. Ennek oka többek közt a biztos eljárásának kötetlenségében, valamint az alapjogok értelmezése során kialakított alkotmánybírósági sztenderdek következetes alkalmazásában rejlik.
A biztos személyében bekövetkezett változás azonban tovább árnyalja az amúgy sem teljesen egyértelmű képet. Vajon a jelenlegi visszafogottabb ombudsmani szerepfelfogás eredményeként igazolást nyerhet-e az az állítás, miszerint az alapvető jogok biztosa annyiban lehet csak hatásos csatorna a jelenlegi szabályozásban, amennyiben aktív indítványozási szerepkört valósít meg? Ezzel összefüggésben vizsgálni szükséges a figyelemfelhívás és a találati pontosság fogalmát, mint a két szerepfelfogás zászlóshajóját.
Többek között arra is rámutatunk dolgozatunkban, hogy az actio popularis még a jelenlegi szerepfelfogás mellett is kellőképp pótolva lett az ombudsmani indítványozás valamint a közvetlen alkotmányjogi panasz együttesének köszönhetően, illetve az esetleges szerepfelfogásból eredő problémák megoldása nem egyedül az ombudsman feladata, hanem a többi indítványozói csatornáé is.



